༄༅། ། རྒྱ་གར་སྐད་དུ། མ་ཧཱ་ཙཱི་ན་ཀྲ་མ་ཏཱ་རཱ་སཱ་དྷ་ནཾ། བོད་སྐད་དུ། རྒྱ་ནག་པོའི་རིམ་པའི་སྒྲོལ་མའི་སྒྲུབ་ཐབས། བཅོམ་ལྡན་འདས་མ་སྒྲོལ་མ་ལ་ཕྱག་འཚལ་ལོ། ། གཡོན་པ་བརྐྱང་བའི་ཞབས་ཀྱིས་རོ་ཡི་སྙིང་ག་མནན་ཅིང་མི་བཟད་ཧ་ཧས་དགོད་པའི་མཆོག། ཕྱག་ན་རལ་གྲི་ཨུཏྤལ་གྲི་གུག་བསྣམས་ཤིང་ཧཱུྃ་གི་ས་བོན་ལས་ནི་རབ་ཏུ་བྱུང་། ། མིའུ་ཐུང་སྔོ་ཞིང་ཡངས་ལ་རལ་པ་སེར་པོ་ཅོད་པན་བཅིངས་ཤིང་མཆོག་གི་ཀླུ་དང་ལྡན། ། འཇིག་རྟེན་གསུམ་གྱི་མི་ཤེས་ཐོད་པ་ལ་བཀོད་འཇོམས་ཤིང་དྲག་པོའི་སྒྲོལ་མ་རང་ཉིད་དོ། ། སྒྲོལ་མ་འཇིག་རྟེན་གསུམ་སྒྲོལ་མ། ། རྒྱ་ནག་རིམ་འོངས་ལ་བཏུད་དེ། ། བླ་མའི་མན་ངག་ཇི་ལྟ་བར། ། དེ་ཡི་སྒྲུབ་ཐབས་བདག་གིས་བརྗོད། ། རྟགས་གཅིག་གམ་ནི་དུར་ཁྲོད་དང་། ། ཁྱིམ་སྟོང་དག་ནི་ཐམས་ཅད་དུ། ། སྲིད་གསུམ་མཐར་བྱེད་རིག་པ་ནི། ། དེར་གནས་རྣལ་འབྱོར་པས་བསྒྲུབ་བྱ། ། འཇམ་པའི་ནང་ཚངས་ཅན་གནས་ཤིང་། ། གཞན་ཡང་འཇམ་པ་དག་ལ་ནི། ། ཤིང་སྟན་ལ་སོགས་མཉམ་གནས་ལ། ། དངོས་གྲུབ་མཆོག་ནི་སྒྲུབ་པར་བྱེད། ། སྐད་ཅིག་རྣམ་པའི་སྦྱོར་བ་ཡིས། ། ལེགས་མཉམ་བཞག་པས་རྡོ་རྗེ་གསུམ། ། གནས་གསུམ་དུ་ནི་བསམ་པར་བྱ། ། དེ་ནས་འོད་ཟེར་རྣམ་པར་སྤྲོས། ། སྲིད་གསུམ་སྤྱོད་བའི་སེམས་ཅན་རྣམས། ། ཡང་ནི་གསལ་བར་བྱས་ནས་སུ། ། བསྡུས་ཏེ་ཡང་ནི་སྣ་ཚོགས་ཀུན། ། སྟོང་པ་ཉིད་དུ་བསམ་པར་བྱ། ། དེ་ནས་རྒྱལ་བའི་སྔགས་བརྗོད་དོ། ། ཨོཾ་ཤཱུ་ནྱ་ལ་སོགས་རང་བཞིན་ནོ། ། དེ་ནས་བར་སྣང་དག་ལ་བསམ། ། ཨ་སྐྱེས་པདྨ་དམར་པོའོ། ། དེ་ཡི་སྟེང་དུ་བསམ་བྱ་བ། ། ཏཱྃ་ལས་པདྨའི་སྟེང་དུ་ནི། ། ཡང་ནི་དེ་དབུས་བསམ་བྱ་བ། ། ཧཱུྃ་ཡིག་སྔོན་པོ་དྲ་བའི་འོད། ། དེ་ནས་ཧཱུྃ་སྐྱེས་བལྟ་བྱ་བ། ། གྲི་གུག་ས་བོན་གྱིས་བརྒྱན་པའི། ། གྲི་གུག་ཡོངས་གྱུར་བསམ་པ་ནི། ། བདག་ཉིད་སྒྲོལ་མ་དང་མཉམ་པ། ། མི་བཟད་གཡོན་བརྐྱང་པ་ཡི་ཞབས། ། མགོ་བོའི་ཕྲེང་བ་འཕྱང་བ་སྟེ། ། ཐུང་ཞིང་གསུས་པ་འཕྱང་ལ་འཇིགས། ། པདྨ་སྔོན་པོས་བརྒྱན་པ་སྟེ། ། བཟང་མོ་ཞལ་གཅིག་སྤྱན་གསུམ་མ། ། མི་བཟད་ཧ་ཧའི་རྣམ་པའི་འོད། ། རབ་ཏུ་དགྱེས་པས་རོ་ལ་ཞོན། ། ཀླུ་བརྒྱད་ཀྱིས་ནི་རྣམ་པར་བརྒྱན། ། སྤྱན་ནི་དམར་ཞིང་ཟླུམ་པ་སྟེ། ། སྟག་གི་པགས་པས་རྐེད་པ་དཀྲིས། ། ལང་ཚོ་གསར་པ་ཕུན་སུམ་ཚོགས། ། ཕྱག་རྒྱ་ལྔ་ཡིས་རྣམ་པར་བརྒྱན། ། ལྗགས་འདྲིལ་མཆེ་གཙིགས་འཇིགས་པར་བྱེད། ། ཕྱག་གཡས་རལ་གྲི་གྲི་གུག་སྟེ། ། གཡོན་དུ་ཨུཏྤལ་ཐོད་པ་འཆང་། ། ཁམ་པ་གྱེན་འགྲེང་རལ་གཅིག་མ། ། དབུ་རྒྱན་མི་བསྐྱོད་བརྒྱན་པ་བསམ། ། བསྒོམས་པའི་སྟོབས་ནི་རྫོགས་པ་ན། ། རྣལ་འབྱོར་ཚིགས་བཅད་མཁན་ཆེར་འགྱུར། ། གལ་ཏེ་བླུན་ཞིང་རྨོངས་པས་ཀྱང་། ། བསྒོམ་པའི་རིམ་ལ་ཆེད་བྱེད་ན། ། དེ་ཡིས་འཇམ་པའི་དབྱངས་ཐོབ་འགྱུར། ། འབུམ་ཕྲག་གཅིག་ནི་བཟླས་པ་བྱ། ། ཡི་གེ་གསུམ་གྱི་སྔགས་ཆེན་པོ། ། ཕཊ་ནི་མཐའ་རུ་སྙིང་གར་གནས། ། འོད་ཟེར་ལྔ་དང་མཉམ་པར་ལྡན། ། མི་ཤེས་བུད་ཤིང་བསྲེགས་པའོ། ། རྣལ་འབྱོར་སྤྱོད་པའི་རྗེས་འབྲངས་ནས། ། དེ་ཡི་བསྡུ་བའི་ཆོ་ག་བརྗོད། ། དང་པོ་ས་ཡི་ཕར་ཕྱོགས་སྦྱིན། ། དབྱངས་ཡིག་བཞི་པ་རྣམ་པར་བརྒྱན། ། རོ་ལ་ཞོན་ཞིང་འཕྲོ་བའི་འོད། ། ཐིག་ལེ་ཟླ་ཚེས་ཡང་དག་ལྡན། ། དེ་ནས་ཡི་གེ་ཏྲྃ་སྦྱིན་བྱ། ། བཞི་པ་ཉིད་ཀྱིས་རྣམ་པར་བརྒྱན། ། རིང་པོ་དག་དང་ཡང་དག་ལྡན། ། ཧཱུྃ་ཡིག་ཡང་ནི་སྦྱར་བར་བྱ། ། ཕཊ་ཀྱི་ཡི་གེ་དེ་ནས་སྦྱིན། ། ཡོངས་རྫོགས་གྲུབ་པའི་སྔགས་ཉིད་དོ། ། མཁས་པས་རལ་གྲིའི་གནས་སུ་ནི། ། མི་ཡི་རུས་པའི་ཕྲེང་བ་བསམ། ། སྤྲོ་དང་བསྡུ་བའི་སྦྱོར་བ་ཡིས། ། སྔགས་མཆོག་ཡང་དག་བཟླ་བར་བྱ། ། བརྟན་པའི་སེམས་ཀྱིས་རྟོགས་གྱུར་ན། ། ཚིགས་བཅད་མཁན་ནི་སྟོན་པ་རུ། ། རྟག་ཏུ་བསྒོམ་པ་གོམས་པ་ཡིས། ། དེ་ཉིད་ཐེ་ཚོམ་མེད་པར་འགྱུར། ། སྒྲོལ་མའི་སྒྲུབ་ཐབས་བྱས་པ་ལས། ། བདག་གིས་དགེ་བ་གང་བསགས་པ། ། རྒྱལ་བའི་བསྟན་པའི་སྟོན་པ་རུ། ། དེ་ཡིས་སྲོག་ཆགས་ཐམས་ཅད་ཤོག། དེ་འདིར་བློ་དོན་སྒྲུབ་པའི་ཐབས། ། རྟག་པའི་རྡོ་རྗེས་བྱས་པ་ལ། ། མཁས་པ་ཟབ་མོ་འདི་ལ་ནི། ། སྒྲུབ་ཐབས་ལ་ནི་བཟོད་པར་རིགས། ། རྒྱ་ནག་པོའི་རིམ་པའི་སྒྲོལ་མའི་སྒྲུབ་ཐབས་སློབ་དཔོན་རྟག་པའི་རྡོ་རྗེས་མཛད་པ་རྫོགས་སོ། ། པཎྜི་ཏ་དོན་ཡོད་རྡོ་རྗེ་དང་། ཁམས་པ་ལོ་ཙཱ་བ་དགེ་སློང་བ་རིས་བསྒྱུར་ཅིང་ཞུས་སོ། ། ། །